Οι μισθοί στον ιδιωτικό τομέα μειώθηκαν πιο γρήγορα και με μεγαλύτερο ρυθμό σε σχέση με τον δημόσιο τη τελευταία διετία, ενώ σήμερα κατά μέσον όρο οι μισθοί στο Δημόσιο ξεπερνούν κατά 15% τους μισθούς στον ιδιωτικό τομέα.

Οι μισοί υπάλληλοι του ιδιωτικού τομέα έχουν αμοιβές που δεν ξεπερνούν τα 800 ευρώ και την ίδια στιγμή στο Δημόσιο οι εργαζόμενοι έχουν τουλάχιστον κατά 50%, αμοιβές άνω των 1.000 ευρώ. Μάλιστα μόλις το 11% των εργαζομένων στο Δημόσιο έχει αμοιβές κάτω από τα 800 ευρώ, ενώ την ίδια ώρα μόλις το 17% των υπαλλήλων και εργαζομένων στον ιδιωτικό τομέα έχουν μισθό πάνω από τα 1.000 ευρώ.

Τα επίσημα στατιστικά φανερώνουν ότι τη διετία της κυβέρνησης ΣΥΡΙΖΑ το ωριαίο κόστος εργασίας στο Δημόσιο αυξάνεται με αριθμητική πρόοδο (από το 1,7% το 2014 -2015 στο 3,4% το 2015 -2016). Ενώ την ίδια περίοδο το ωριαίο κόστος εργασίας στον επιχειρηματικό τομέα της οικονομίας έπεφτε κατά 2,3% το 2014 -2015 και 3,3% το 2015-2016.

Σύμφωνα με το Γενικό Λογιστήριο του Κράτους, η μισθολογική δαπάνη στη γενική κυβέρνηση αυξήθηκε το 2016 κατά 0,7% σε σχέση με το 2015 ενώ εκτός των άλλων στο διάστημα Σεπτεμβρίου - Δεκεμβρίου 2016 οι δημόσιοι υπάλληλοι αυξήθηκαν κατά 17.880.

Παράλληλα, στοιχεία της Eurostat δείχνουν ότι το ωριαίο κόστος εργασίας στον μη επιχειρηματικό τομέα της ελληνικής οικονομίας αυξήθηκε κατά 3,4% στο τέταρτο τρίμηνο του 2016, την ίδια περίοδο που το ωριαίο κόστος εργασίας στον επιχειρηματικό τομέα μειώθηκε κατά 3,3%, αλλά και το ΑΕΠ της χώρας συρρικνώθηκε κατά 1,1%.

Η αύξηση αυτή στο ωριαίο κόστος εργασίας στον δημόσιο τομέα το τέταρτο τρίμηνο του 2016 σε σχέση με το αντίστοιχο τρίμηνο του 2015 (σ.σ. 3,4%) είναι διπλάσια σε σχέση με εκείνη που σημειώθηκε στο τέταρτο τρίμηνο του 2015 ως προς το αντίστοιχο του 2014.

Η αύξηση του ωριαίου κόστους εργασίας στον ευρύτερο δημόσιο και μη κερδοσκοπικό τομέα της ελληνικής οικονομίας στο τέταρτο τρίμηνο του 2016 δεν οφείλεται τόσο στην αύξηση των βασικών μισθών των εργαζομένων, αλλά στην αύξηση του μη μισθολογικού κόστους, δηλαδή των ασφαλιστικών εισφορών και των διαφόρων επιδομάτων.